

Gradsko vijeće

# KLASA:021-05/18-01/06

# Urbroj:2186/18-02/1-18-2

Ludbreg, 27. prosinca 2018.

**Z A P I S N I K**

**11. sjednice Gradskog vijeća Grada Ludbrega održane 27. prosinca 2018. godine u Centru za kulturu i informiranje „Dragutin Novak“ Ludbreg s početkom u 16,00 sati.**

Predsjednik Gradskog vijeća Grada Ludbrega Antun Šimić obavijestio je tko je pozvan na današnju sjednicu, a tko je obaviješten o održavanju današnje sjednice, pozdravio je sve prisutne, te zamolio da se izvrši prozivka.

**NAZOČNI VIJEĆNICI**: Katarina Zadravec, Ivana Škorjanec, Petar Skupnjak, Tomo Filip, Kristina Mirčetić Petrin, Nino Ivanuša, Anica Happ, Antun Šimić, Petra Horvat, Mladen Žunko, Zlatko Balaško, Goran Horvat, Ivan Lončarić, Anica Katana, Mirjana Novak i Vera Jadanić.

Po izvršenoj prozivci, predsjednik Gradskog vijeća konstatirao je da je na današnjoj sjednici Gradskog vijeća od 16 vijećnika prisutno 16 vijećnika i da se mogu donositi pravovaljane odluke, te je otvorio 11. sjednicu Gradskog vijeća.

Pored vijećnika, sjednici su nazočni gradonačelnik Grada Ludbrega Dubravko Bilić, zamjenica gradonačelnika Renata Potočnik, pročelnica jedinstvenog upravnog odjela Irena Kučina, voditeljica Odsjeka za društvene djelatnosti i opće poslove Mirjana Balažinec, voditelj Odsjeka za proračun i financije Josip Horvat, voditelj Odsjeka za prostorno uređenje, komunalnu djelatnost i imovinu Darko Rak, voditeljica Odsjeka za poduzetništvo, turizam i razvojne projekte Josipa Grđan, stručni suradnik za komunalno i prometno redarstvo Perica, predstavnici tvrtke Minfor j.d.o.o. te predstavnici javnog priopćavanja.

Predsjednik Gradskog vijeća napomenuo je da prema Poslovniku Gradskog vijeća na početku sjednice – u tijeku «aktualnog sata», a prije prelaska na dnevni red, vijećnici mogu postavljati vijećnička pitanja gradonačelniku, zamjenici gradonačelnika i pročelnici jedinstvenog upravnog odjela, te voditeljima odsjeka u svezi poslova iz njihova djelokruga.

Isto tako vijećnici mogu postavljati pitanja koja se odnose na rad i djelokrug Gradskog vijeća i njegovih radnih tijela, gradonačelnika i njegovih radnih tijela, mjesnih odbora, upravnih tijela Grada, trgovačkih društava u kojima Grad ima udjele, javnih ustanova kojima je Grad osnivač, pravnih osoba koje se financiraju iz proračuna Grada, te drugih pravnih osoba koje imaju javne ovlasti i obavljaju ih na području Grada Ludbrega.

Člancima 60. i 61. Poslovnika Gradskog vijeća Grada Ludbrega utvrđen je način postavljanja pitanja i davanja odgovora pa poziva vijećnike i ovlaštenike za davanje odgovora kojima će pitanja biti postavljena, da se istog pridržavaju. Također upozorava i na 4. stavak čl. 60. koji govori da su vijećnici dužni pitanja postavljati jasno i sažeto i točno naznačiti kome ga upućuju.

Aktualni sat je otvorio u 16:04 minuta.

Vijećnici su postavljali pitanja kako stoji redom:

***Mladen Žunko*** – ima pitanje za gradonačelnika, a vezano na našu sredinu. Svjedoci smo posljednjih par tjedana da su u najbližim općinama, Općini Martijanec i Općini Sveti Đurđ pokrenute inicijative, na kraju su i uspjeli u tome jer su potpisani sporazumi, a radi se o neradnim nedjeljama i praznicima. Sporazumi su potpisani sa trgovačkim društvima u njihovim naseljima. Smatra da bi nam to morala biti dobra ideja vodilja da se i Grad Ludbreg uključi u to te ga zanima mišljenje gradonačelnika i siguran je kad bi se odlučio na takvo nešto da bi imao veliku podršku u gradskom vijeću.

***Petra Horvat*** – ima dva pitanja za gradonačelnika. Vezano za prvo pitanje, zapravo želi se osvrnuti na članak 103. stavak 2. Poslovnika Grada Ludbrega gdje je propisano da je nadležno upravno tijelo Grada dužno omogućiti vijećniku, na njegov zahtjev, da sasluša tonski snimak sjednice. Međutim, ista odredba, suprotna je odredbama Zakona o pravu na pristupu informacijama jer su vijećnici nezakonito ograničeni da zatraže i dobe tonski zapis sjednice za rad kod kuće. Stoga postavlja pitanje gradonačelniku, da li ima pravo kao vijećnica ili samo kao običan građanin zatražiti i dobiti preslike tonskih snimaka sjednice Gradskog vijeća jer zapisnik sjednica Gradskog vijeća ne sadrži prijedloge i rasprave vijećnika i drugih sudionika u radu vijeća pa su joj tonski snimak sjednica Gradskog vijeća neophodan za rad u Gradskom vijeću. Također predlaže da se razmotri prijedlog koji je već jednom predlagala, a to je da se tonski snimak sjednica Gradskog vijeća stave na internetsku stranicu Grada Ludbrega kako bi bile dostupne i vijećnicima javnosti.

Drugo pitanje povezano je s poreznom reformom. Naime, došlo je do smanjenja poreza na promet nekretnina, a istovremeno je ovo Gradsko vijeće donijelo Odluku o povećanju komunalne naknade. Njezino pitanje glasi tko će odgovarati za navedenu Odluku o povećanju komunalne naknade koja je donijeta protivno Zakonu o komunalnom gospodarstvu.

***Goran Horvat*** – je imao dva pitanja za gradonačelnika, no kolega Žunko ga je prestigao s pitanjem vezanim za nerad nedjeljom, a gradonačelnik je odgovor već dao. Drugo pitanje je vezano za autobusni kolodvor. Zanima ga, a i građane, dali ste vijeću do znanja da se pregovara sa Croatia osiguranjem te ste nam predočili da je cijena za kupnju autobusnog kolodvora cca 2,5 milijuna kuna. Prihvatili smo da ta cijena nije dobra, svi zajedno smo to podržali i prihvatili drugu opciju da bi nakon tjedan dana osvanula cijena na „nekretnine.hr“ da se autobusni kolodvor prodaje za cijenu od 1,5 milijuna kuna, a mi nismo mogli postići cijenu ispod 2,5 milijuna kuna. Zanima ga gdje je nastala rupa od milijun kuna, a sad autobusni kolodvor to više nije već je građevinsko zemljište. Zanima ga da li nismo dobro pregovarali ili što se dogodilo.

*Predsjednik Gradskog vijeća g. Antun Šimić je zatražio stanku zbog neovlaštenog upada građanina na sjednicu Gradskog vijeća.*

*Sjednica Gradskog vijeća je nastavila s radom u 16:38 min.*

***Ivan Lončarić*** – prvo pitanje upućuje gradonačelniku, a radi se o uređenju puta na Križevačkoj cesti od 11 do 31. Građanima koji žive na toj dionici ugroženi je prilaz do njihovih imovina. U nekoliko navrata razgovarali su s predsjednicom VMO, nekoliko puta su bili i kod gradonačelnika no međutim nije bilo rezultata pa se sad on obraća na vijeću te ga zanima odgovor, odnosno rješenje problema.

Slijedeće pitanje je upućeno gradonačelniku vezano na jedno pitanje koje je već postavio na 9. sjednici Gradskog vijeća, a pitanje glasi „koliko košta prolongacija kredita HBOR-u koji smo prolongirali i koliko su to građani platili, a sad ga interesira tko će to platiti.“

***Kristina Mirčetić Petrin*** – ima pitanje za gradonačelnika vezano uz Ulice kardinala Franje Kuharića i Miroslava Krleže obzirom da je prošao projekat na Ruralnom fondu, zanima ju kad će započeti rekonstrukcija tih ulica.

***Vera Jadanić*** - ima pitanje za gradonačelnika, a ono glasi: Koliko je povećanje poreza na dohodak i prireza na temelju Odluke Vlade RH o novoj preraspodijeli i s obzirom da su to sredstva građana koja se direktno uplaćuju u naš proračun, znači zaposlenika i dio umirovljenika koji na sreću imaju mirovinu veću od 3800 kuna. Interesira ju po čemu i na čemu su građani osjetili tu novu preraspodjelu.

***Anica Happ*** – obzirom da se burno raspravljalo na prijašnjim sjednicama o mjesnim odborima, voljela bi da gradonačelnik objasni koja je funkcija, prava i obaveze prema gradu i stanovništvu mjesnog odbora i kako se financira mjesni odbor. A drugo pitanje gradonačelniku je, obzirom da nije dati odgovor, u kojoj je fazi i da li je gotovo autobusno stajalište u Ludbregu.

*Gradonačelnik Dubravko Bilić je odgovorio na većinu pitanja vijećnika, osim na prvo pitanje vijećnice Petre Horvat na koje će vijećnica Petra Horvat dobiti pisani odgovor. Vijećnica Petra Horvat nije bila zadovoljna odgovorom na svoje drugo vijećničko pitanje te je tražila pismeni odgovor.*

Potom se prešlo na utvrđivanje dnevnog reda te je predsjednik pitao ima li kakvih dopuna ili izmjena dnevnog reda u odnosu na prvobitno predloženi dnevni red koji su vijećnici dobili u materijalima za ovu sjednicu.

Gradonačelnik Grada Ludbrega Dubravko Bilić sukladno odredbama članka 71. Poslovnika Gradskog vijeća Grada Ludbrega kao ovlašteni predlagatelj se javio za dopunu dnevnog reda te je predložio da se dnevni red 11. sjednice Gradskog vijeća Grada Ludbrega dopuni točkom dnevnog reda koji glasi:

* **Prijedlog Odluke o okvirnom kreditu Grada Ludbrega**

i to na način da ova dopuna bude točka 6. današnje sjednice, a dosadašnje točke od 6. do 12. postanu točke od 7. do 13. ove 11. sjednice Gradskog vijeća. Sukladno čl.71. stavak 3. Poslovnika Gradskog vijeća Grada Ludbrega dao je i kratko obrazloženje.

Slijedeću dopunu, odnosno izmjenu dnevnog reda je imala vijećnica Petra Horvat, a sukladno odredbama članka 71. stavka 2. Poslovnika Gradskog vijeća Grada Ludbrega. Predlaže da se sa dnevnog reda današnje 11. sjednice Gradskog vijeća Grada Ludbrega izostave slijedeće točke: 1., 4., 7. i 12. te je sukladno čl. 71. stavak 3. Poslovnika Gradskog vijeća Grada Ludbrega dala kratko obrazloženje po točkama.

1. Verifikacija zapisnika 10. sjednice Gradskog vijeća Grada Ludbrega

*Smatra da točku 1. treba izostaviti s dnevnog reda jer Zapisnik nije vjerodostojan i nije istinit jer ne sadrži prijedloge i raspravu vijećnika i drugih sudionika na sjednici, ne navode se prijedlozi i primjedbe vijećnika kao niti obrazloženja uz amandmane. Smatra da je Zapisnik nepotpun i da ga treba doraditi sukladno raspravi sudionika na 10. sjednici Gradskog vijeća Grada Ludbrega.*

4. Prijedlog Rješenja o prihvaćanju ponude za kupnju zemljišta u „Gospodarskoj zoni sjever“ u Ludbregu

*Smatra da točku 4. dnevnog reda ove današnje sjednice Gradskog vijeća treba izostaviti jer se raspolaganje gradskom imovinom provodi na nezakonit način. Bez objave javnog natječaja u dnevnom listu zemljište se prodaje ispod tržišne cijene utvrđene po sudskom vještaku te se ne poštuju drugi uvjeti raspolaganja nekretninama koje je Grad Ludbreg dužan poštovati sukladno odredbama članka 35. i članka 391. Zakona o vlasništvu i drugim stvarnim pravima kao i mjerodavnim odredbama Zakona o upravljanju i raspolaganju nekretninama u vlasništvu RH (NN 52/18) i mjerodavnim Uredbama Vlade RH (NN 95/18), a koje se primjenjuju i za Grad Ludbreg kao JLS te sukladno usvojenoj Strategiji upravljanja i raspolaganja imovinom u vlasništvu Grada Ludbrega koju je usvojilo Gradsko vijeće Grada Ludbrega, a koje je objavljeno u Službenom vjesniku Varaždinske županije (69/2016). Isto tako sukladno zakonskim propisima Gradsko vijeće nije ovlašteno za raspisivanje natječaja za raspolaganje gradskom imovinom jer je to zakonska ovlast gradonačelnika, a sam sadržaj natječaja nije sukladan posebnim zakonskim propisima.*

7. Prijedlog Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama

*Smatra da točku 7. dnevnog reda 11. sjednice Gradskog vijeća treba izostaviti obzirom da se radi o općem aktu koji utječe na prava i obveze građana i pravnih osoba na cijelom području grada Ludbrega i o kojoj Odluci je trebalo provesti prethodno javno savjetovanje sa zainteresiranom javnošću, a što nije učinjeno te je stoga povrijeđen čl. 11. Zakona o pravu na pristup informacijama.*

12. Prijedlog Odluke o izmjenama i dopunama Odluke o koeficijentima za obračun plaće službenika i namještenika

*Smatra da točku 12. Dnevnog reda ovog Gradskog vijeća također treba izostaviti s ove sjednice Gradskog vijeća jer ista nije podnijeta sukladno čl.40 i čl.31 stavak 1 Poslovnika Gradskog vijeća kao i čl. 15 Zakona o proračunu. Naime, uz materijale za sjednicu nije dostavljen potpisani prijedlog ovlaštenog predlagača sukladno čl. 40 Poslovnika niti je isti odredio ovaštenog izvjestitelja suladno čl.31 stavak 2 Poslovnika. Također, prekršen je i članak 15. Zakona o proračunu jer predlagač nije uz prijedlog akta priložio i fiskalnu procjenu posljedica za proračun, a čiji je sadržaj propisan člankom 15. Zakona o proračunu.*

*Ujedno stavlja i primjedbu zbog nepravilnosti u proceduri stavljanja svih točaka na današnji dnevni red sjednice GV, gdje je ovlašteni predlagač gradonačelnik. Naime, u materijalima za sjednicu nisu dobili niti jedan potpisani prijedlog od strane gradonačelnika niti Zaključak gradonačelnika o utvrđivanju pojedine točke dnevnog reda čime su povrijeđeni članci 40 i 41 Poslovnika. Isto tako povrijeđen je čl.31 st.2 Poslovnika jer gradonačelnik nije pismeno odredio izvjestitelje za pojedine točke dnevnog reda, a obrazloženja po svim točkama dnevnog reda su nepotpisana pa nije jasno tko odgovara za vjerodostojnost njihovog sadržaja. Smatra da ovakvo kršenje Poslovnika dovodi u pitanje zakonitost rada i zakonitost Odluka koje donosi Gradsko vijeće. Traži da ovi prijedlozi uz obrazloženja budu sastavni dio zapisnika.*

Predsjednik Gradskog vijeća Antun Šimić je napomenuo da će se sukladno odredbama Poslovnika prvo obaviti glasovanje da se pojedine točke izostave s današnje sjednice, potom o prijedlogu za dopunu dnevnog reda, te na kraju o dnevnom redu u cielini.

**Potom je predsjednik Gradskog vijeća Grada Ludbrega Antun Šimić stavio na glasovanje prijedlog vijećnice Petre Horvat o izostavljanju točke 1. Verifikacija zapisnika 10. sjednice Gradskog vijeća Grada Ludbrega te je konstatirao da prijedlog o izostavljanju točke 1. većinom glasova *nije prihvaćen*  s obzirom da je bilo 5 glasova „ZA“, 9 glasova „PROTIV“ i 2 glasa „SUZDRŽANA“.**

**Potom je predsjednik Gradskog vijeća Grada Ludbrega Antun Šimić stavio na glasovanje prijedlog vijećnice Petre Horvat o izostavljanju točke 4. Prijedlog Rješenja o prihvaćanju ponude za kupnju zemljišta u „Gospodarskoj zoni sjever“ u Ludbregu te je konstatirao da prijedlog o izostavljanju točke 4. većinom glasova *nije prihvaćen* s obzirom da je bilo 6 glasova „ZA“, 10 glasova „PROTIV“.**

**Nakon toga je predsjednik Gradskog vijeća Grada Ludbrega Antun Šimić stavio na glasovanje prijedlog vijećnice Petre Horvat o izostavljanju točke 7. Prijedlog Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama te je konstatirao da prijedlog o izostavljanju točke 7. većinom glasova *nije prihvaćen*  s obzirom da je bilo 6 glasova „ZA“, 9 glasova „PROTIV“ i 1 glas „SUZDRŽAN“.**

**Potom je predsjednik Gradskog vijeća Grada Ludbrega Antun Šimić stavio na glasovanje prijedlog vijećnice Petre Horvat o izostavljanju točke 12. Prijedlog Odluke o izmjenama i dopunama Odluke o koeficijentima za obračun plaće službenika i namještenika te je konstatirao da prijedlog o izostavljanju točke 12. većinom glasova *nije prihvaćen* s obzirom da je bilo 5 glasova „ZA“, 9 glasova „PROTIV“ i 2 glasa „SUZDRŽANA“.**

**Predsjednik Gradskog vijeća stavio je na glasovanje gradonačelnikov prijedlog dopune dnevnog reda točkom 6. *Prijedlog Odluke o okvirnom kreditu* te je konstatirao da je većinom glasova - s 10 glasova „ZA“ , 1 glas „PROTIV“ i 5 glasova „SUZDRŽAN“ prihvaćena dopuna dnevnog reda.**

**Predsjednik Gradskog vijeća Grada Ludbrega Antun Šimić stavio je na glasovanje prijedlog dnevnog reda s prihvaćenom dopunom te je konstatirao da je predloženi dnevni red 11. sjednice Gradskog vijeća većinom glasova i to s 11 glasova „ZA“, 2 glasa „PROTIV“ i 3 glasa „SUZDRŽAN“ prihvaćen.**

**D N E V N I R E D**

1. Verifikacija zapisnika 10. sjednice Gradskog vijeća Grada Ludbrega
2. Prijedlog I. izmjena i dopuna Programa javnih potreba u društvenim djelatnostima Grada Ludbrega za 2018. godinu
3. Prijedlog I. izmjena i dopuna Programa građenja komunalne infrastrukture u Gradu Ludbregu za 2018. godinu
4. Prijedlog Rješenja o prihvaćanju ponude za kupnju zemljišta u „Gospodarskoj zoni sjever“ u Ludbregu
5. Prijedlog III. izmjena i dopuna Proračuna Grada Ludbrega za 2018. godinu
6. Prijedlog Odluke o okvirnom kreditu
7. Prijedlog Programa potpora u poljoprivredi za područje Grada Ludbrega za razdoblje 2019.-2020. godine
8. Prijedlog Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama
9. a) Prijedlog Analize stanja sustava civilne zaštite na području Grada

Ludbrega za 2018. godinu

b) Plan razvoja sustava civilne zaštite na području Grada Ludbrega za 2019.

godinu

1. Razmatranje zahtjeva komunalnog društva „Lukom“-a d.o.o. za davanje suglasnosti na prijedlog Općih uvjeta isporuke dimnjačarskih usluga te prijedlog Zaključka
2. Razmatranje zahtjeva komunalnog društva „Lukom“-a d.o.o. za davanje suglasnosti na prijedlog Općih uvjeta isporuke usluge ukopa te prijedlog Zaključka
3. Prijedlog Rješenja o imenovanju v.d. ravnatelja Dječjeg vrtića „Radost“ Ludbreg
4. Prijedlog Odluke o izmjenama i dopunama Odluke o koeficijentima za obračun plaće službenika i namještenika

Prelazi se na rješavanje po pojedinim točkama dnevnog reda.

……………………….

**Točka 1.**

**Verifikacija zapisnika 10. sjednice Gradskog vijeća Grada Ludbrega**

Za raspravu su se javili vijećnici Ivan Lončarić, Petra Horvat te voditeljica Odsjeka za društvene djelatnosti Mirjana Balažinec, te vijećnica Katarina Zadravec koja je upozorila na povredu članka 102. Poslovnika Gradskog vijeća Grada Ludbrega.

**Obzirom da konkretnih primjedbi na Zapisnik nije bilo predsjednik Gradskoga vijeća je isti stavio na glasovanje te je konstatirao da je Zapisnik 10. sjednice Gradskoga vijeća Grada Ludbrega verificiran većinom glasova i to s 11 glasova „ZA“ i 5 glasova „PROTIV“.**

……………………….

**Točka 2.**

**Prijedlog I. izmjena i dopuna Programa javnih potreba u društvenim djelatnostima Grada Ludbrega za 2018. godinu**

**Prijedlog I. izmjena i dopuna Programa javnih potreba u društvenim djelatnostima Grada Ludbrega za 2018. godinu** obrazložila je po ovlaštenju gradonačelnika voditeljica Odsjeka za društvene djelatnosti i opće poslove Mirjana Balažinec prema pisanim materijalima.

U raspravi su sudjelovali vijećnici Ivan Lončarić, Petra Horvat, Nino Ivanuša te voditeljica Odsjeka za društvene djelatnosti i opće poslove Mirjana Balažinec. Repliku na izlaganje vijećnice Petre Horvat imala je vijećnica Katarina Zadravec.

**Gradsko vijeće Grada Ludbrega je većinom glasova i to s 9 glasova „ZA“, 1 glas „PROTIV“ i 6 glasova „SUZDRŽANI“ donijelo I. izmjenu i dopunu Programa javnih potreba u društvenim djelatnostima Grada Ludbrega za 2018. godinu.**

(I. izmjena i dopuna Programa javnih potreba u društvenim djelatnostima Grada Ludbrega za 2018. godinu KLASA:402-03/17-01/44, URBROJ:2186/18-02/1-18-27 sastavni je dio ovog zapisnika.)

………………………

**Točka 3.**

**Prijedlog I. izmjena i dopuna Programa građenja komunalne infrastrukture u Gradu Ludbregu za 2018. godinu**

Prijedlog I. izmjena i dopuna Programa građenja komunalne infrastrukture u Gradu Ludbregu za 2018. godinu obrazložio je po ovlaštenju gradonačelnika voditelj Odsjeka za prostorno uređenje, komunalne djelatnosti i imovinu Darko Rak prema pisanim materijalima.

U pojedinačnoj raspravi sudjelovali su vijećnici Petra Horvat, Ivan Lončarić, Nino Ivanuša, Goran Horvat, voditelj Odsjeka za prostorno uređenje, komunalne djelatnosti i imovinu Darko Rak i gradonačelnik Dubravko Bilić. Repliku su imali vijećnici Petra Horvat, Ivan Lončarić, Katarina Zadravec te predsjednik vijeća Antun Šimić.

**Gradsko vijeće Grada Ludbrega je većinom glasova i to s 9 glasova „ZA“, 2 glasa „PROTIV“ i 5 glasova „SUZDRŽANI“ donijelo I. izmjenu i dopunu Programa građenja komunalne infrastrukture u Gradu Ludbregu za 2018. godinu.**

(I. izmjena i dopuna Programa građenja komunalne infrastrukture u Gradu Ludbregu za 2018. godinu KLASA:363-02/17-01/07, URBROJ:2186/18-02/1-18-11 sastavni je dio ovog zapisnika.)

**Točka 4.**

**Prijedlog Rješenja o prihvaćanju ponude za kupnju zemljišta u „Gospodarskoj zoni sjever“ u Ludbregu**

Prijedlog Rješenja o prihvaćanju ponude za kupnju zemljišta u „Gospodarskoj zoni sjever“ u Ludbregu obrazložio je po ovlaštenju gradonačelnika voditelj Odsjeka za prostorno uređenje, komunalne djelatnosti i imovinu Darko Rak prema pisanim materijalima.

U raspravi su sudjelovali vijećnici Goran Horvat, Ivan Lončarić i gradonačelnik Grada Ludbrega Dubravko Bilić. Repliku na izlaganje gradonačelnika je imao vijećnik Ivan Lončarić.

**Gradsko vijeće Grada Ludbrega je većinom glasova i to s 14 glasova “ZA” i 2 glasa “SUZDRŽANA” donijelo Rješenje o prihvaćanju ponude za kupnju zemljišta u „Gospodarskoj zoni sjever“ u Ludbregu**

(Rješenje o prihvaćanju ponude za kupnju zemljišta u „Gospodarskoj zoni sjever“ u Ludbregu KLASA:944-01/18-01/08, URBROJ:2186/18-03/1-18-6 sastavni je dio ovog zapisnika).

……………………….

**Točka 5.**

**Prijedlog III. izmjena i dopuna Proračuna Grada Ludbrega za 2018. godinu**

Prijedlog III. izmjena i dopuna Proračuna Grada Ludbrega za 2018. godinu obrazložio je voditelj Odsjeka za proračun i financije Josip Horvat prema pisanim materijalima.

Stav Odbora za proračun i financije iznio je predsjednik Odbora Antun Šimić istakavši da Odbor prihvaća Prijedlog III. Izmjene i dopune Proračuna Grada Ludbrega za 2018. godinu.

**Gradsko vijeće Grada Ludbrega je bez rasprave većinom glasova - s 10 glasova “ZA”, 3 glasa “PROTIV” i 3 glasa “SUZDRŽANI” donijelo III. izmjene i dopune Proračuna Grada Ludbrega za 2018. godinu.**

(III. izmjena i dopuna Proračuna Grada Ludbrega za 2018. godinu KLASA:400-08/18-01/01, URBROJ:2186/18-02/1-18-3 te Plan razvojnih programa Grada Ludbrega za razdoblje 2018. – 2020. godine KLASA:400-08/18-01/01, URBROJ:2186/18-02/1-18-4 sastavni su dijelovi ovog zapisnika)

…………………………

**Točka 6.**

**Prijedlog Odluke o okvirnom kreditu Grada Ludbrega**

Prijedlog Odluke o okvirnom kreditu Grada Ludbrega obrazložio je po ovlaštenju gradonačelnika voditelj Odsjeka za proračun i financije Josip Horvat prema pisanim materijalima.

**Gradsko vijeće Grada Ludbrega većinom glasova je bez rasprave s 11 glasova “ZA”, 1 glas “PROTIV” i 4 glasa “SUZDRŽANA” donijelo Odluku o okvirnom kreditu Grada Ludbrega.**

(Odluka o okvirnom kreditu Grada Ludbrega KLASA:403-02/18-01/01, URBROJ:2186/18-02/1-18-5 sastavni je dio ovog zapisnika).

**Točka 7.**

**Prijedlog Programa potpora u poljoprivredi za područje Grada Ludbrega za razdoblje 2019.-2020. godine**

Prijedlog Programa javnih potreba u području gospodarstva i poljoprivrede Grada Ludbrega za 2019. godinu po ovlaštenju gradonačelnika obrazložila je voditeljica Odsjeka za poduzetništvo, turizam i razvojne projekte Josipa Grđan prema pisanim materijalima.

U raspravi je sudjelovao vijećnik Ivan Lončarić.

*Predsjednik Gradskog vijeća Antun Šimić je konstatirao da je u vijećnici prisutno 13 vijećnika.*

**Gradsko vijeće Grada Ludbrega jednoglasno je s 13 glasova “ZA” donijelo Program javnih potreba u području gospodarstva i poljoprivrede Grada Ludbrega za 2019. godinu**

(Program javnih potreba u području gospodarstva i poljoprivrede Grada Ludbrega za 2019. godinu“ KLASA:320-01/18-01/06, URBROJ:2186/18-02/1-18-2 sastavni je dio ovog zapisnika).

…………………………

**Točka 8.**

**Prijedlog Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama**

Prijedlog Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama po ovlaštenju gradonačelnika obrazložio je stručni suradnik za komunalno redarstvo Perica Horvat prema pisanim materijalima.

U raspravi su sudjelovale vijećnice Petra Horvat i Katarina Zadravec.

**Gradsko vijeće Grada Ludbrega većinom glasova je s 14 glasova “ZA” i 2 glasa “SUZDRŽANA” donijelo Odluku o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama.**

(Odluka o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama KLASA:322-01/18-01/02, URBROJ:2186/18-02/1-18-1; sastavni je dio ovog zapisnika)

……….…………..

**Točka 9.**

**a) Prijedlog Analize stanja sustava civilne zaštite na području Grada**

**Ludbrega za 2018. godinu**

**b) Plan razvoja sustava civilne zaštite na području Grada Ludbrega za 2019. godinu**

Prijedlog Analize stanja sustava civilne zaštite na području Grada Ludbrega za 2018. godinu te Plan razvoja sustava civilne zaštite na području Grada Ludbrega za 2019. po ovlaštenju gradonačelnika obrazložila je po ovlaštenju gradonačelnika voditeljica Odsjeka za društvene djelatnosti i opće poslove Mirjana Balažinec prema pisanim materijalima.

*Predsjednik Gradskog vijeća je konstatirao da je u vijećnici prisutno 15 vijećnika.*

**Gradsko vijeće Grada Ludbrega jednoglasno je s 15 glasova “ZA” bez rasprave donijelo Analizu stanja sustava civilne zaštite na području Grada Ludbrega za 2018. godinu te Plan razvoja sustava civilne zaštite na području Grada Ludbrega za 2019.**

(Analiza stanja sustava civilne zaštite na području Grada Ludbrega za 2018. godinu; KLASA:810-01/18-01/05, URBROJ:2186/18-02/1-18-8 te Plan razvoja sustava civilne zaštite na području Grada Ludbrega za 2019.; KLASA:810-01/18-01/05, URBROJ:2186/18-02/1-18-9 sastavni su dijelovi ovog zapisnika).

………….…………..

**Točka 10.**

**Razmatranje zahtjeva komunalnog društva „Lukom“-a d.o.o. za davanje suglasnosti na prijedlog Općih uvjeta isporuke dimnjačarskih usluga te prijedlog Zaključka**

Razmatranje zahtjeva komunalnog društva „Lukom“-a d.o.o. za davanje suglasnosti na prijedlog Općih uvjeta isporuke dimnjačarskih usluga te prijedlog Zaključka obrazložio je voditelj Odsjeka za prostorno uređenje, komunalne djelatnosti i imovinu Darko Rak prema pisanim materijalima.

U raspravi je sudjelovao vijećnik Ivan Lončarić.

**Gradsko vijeće Grada Ludbrega većinom glasova je s 13 glasova “ZA” i 2 glasa “SUZDRŽANA” donijelo Zaključak za davanje suglasnosti na Opće uvjete isporuke dimnjačarskih usluga.**

(Zaključak za davanje suglasnosti na Opće uvjete isporuke dimnjačarskih usluga; KLASA:363-02/18-01/11, URBROJ:2186/18-02/1-18-2 te Opći uvjeti isporuke dimnjačarskih usluga sastavni su dijelovi ovog zapisnika).

………….…………..

**Točka 11.**

**Razmatranje zahtjeva komunalnog društva „Lukom“-a d.o.o. za davanje suglasnosti na prijedlog Općih uvjeta isporuke usluge ukopa te prijedlog Zaključka**

Razmatranje zahtjeva komunalnog društva „Lukom“-a d.o.o. za davanje suglasnosti na prijedlog Općih uvjeta isporuke usluge ukopa te prijedlog Zaključka po ovlaštenju gradonačelnika obrazložio je voditelj Odsjeka za prostorno uređenje, komunalnu djelatnost i imovinu Darko Rak prema pisanim materijalima.

U raspravi je sudjelovao vijećnik Goran Horvat.

**Gradsko vijeće Grada Ludbrega većinom glasova je s 14 glasova “ZA” i 1 “SUZDRŽAN” donijelo Zaključak za davanje suglasnosti na Opće uvjete isporuke usluge ukopa.**

(Zaključak za davanje suglasnosti na Opće uvjete isporuke usluge ukopa, KLASA:363-02/18-01/11, URBROJ:2186/18-02/1-18-3 te Opći uvjeti isporuke usluge ukopa sastavni su dijelovi ovog zapisnika).

**Točka 12.**

**Prijedlog Rješenja o imenovanju v.d. ravnatelja Dječjeg vrtića „Radost“ Ludbreg**

Prijedlog Rješenja o imenovanju v.d. ravnatelja Dječjeg vrtića „Radost“ Ludbreg obrazložio je gradonačelnik Grada Ludbrega Dubravko Bilić prema pisanim materijalima.

**Gradsko vijeće Grada Ludbrega većinom glasova je bez rasprave s 14 glasova “ZA” i 1 “SUZDRŽAN” donijelo Rješenje o imenovanju v.d. ravnatelja Dječjeg vrtića „Radost“ Ludbreg.**

(Rješenje o imenovanju v.d. ravnatelja Dječjeg vrtića „Radost“ Ludbreg KLASA:601-01/18-01/04, URBROJ:2186/18-02/1-18-2 sastavni je dio ovog zapisnika).

………….…………..

**Točka 13.**

**Prijedlog Odluke o izmjenama i dopunama Odluke o koeficijentima za obračun plaće službenika i namještenika**

Prijedlog Odluke o izmjenama i dopunama Odluke o koeficijentima za obračun plaće službenika i namještenika po ovlaštenju gradonačelnika obrazložio je gradonačelnik Grada Ludbrega Dubravko Bilić prema pisanim materijalima.

U raspravi su sudjelovali vijećnici Goran Horvat, Ivan Lončarić, Petra Horvat, Katarina Zadravec te gradonačelnik Dubravko Bilić.

**Gradsko vijeće Grada Ludbrega je većinom glasova s 11 glasova “ZA”, 1 glas “PROTIV” i 3 glasova “SUZDRŽAN” donijelo Odluku o izmjenama i dopunama Odluke o koeficijentima za obračun plaće službenika i namještenika.**

(Odluka o izmjenama i dopunama Odluke o koeficijentima za obračun plaće službenika i namještenika, KLASA:120-02/18-01/02, URBROJ:2186/18-02/1-18-1 je sastavni dio ovog zapisnika).

………….…………..

*Budući da je dnevni red 11. sjednice Gradskog vijeća Grada Ludbrega iscrpljen, predsjednik Gradskog vijeća Grada Ludbrega Antun Šimić zahvalio se i zaželio svima Sretnu Novu 2019. godinu te je zaključio sjednicu u 19: 58 sati.*

D o v r š e n o !

ZAPISNIČAR: PREDSJEDNIK

GRADSKOG VIJEĆA:

Tina Novak Antun Šimić